|  |
| --- |
| PATVIRTINTA |
| Klaipėdos miesto savivaldybės |
| tarybos 2017 m. gruodžio 21 d. |
| sprendimu Nr. T2-336 |

**KLAIPĖDOS MIESTO SAVIVALDYBĖS STIPENDIJŲ GABIEMS IR TALENTINGIEMS KLAIPĖDOS AUKŠTŲJŲ MOKYKLŲ I KURSO STUDENTAMS SKYRIMO NUOSTATAI**

**I SKYRIUS**

**BENDROSIOS NUOSTATOS**

1. Klaipėdos miesto savivaldybės stipendijų gabiems ir talentingiems Klaipėdos aukštųjų mokyklų I kurso studentams skyrimo nuostatai (toliau – Nuostatai) nustato Klaipėdos miesto savivaldybės stipendijų gabiems ir talentingiems Klaipėdos aukštųjų mokyklų I kurso studentams (toliau – stipendijos) dydį, skaičių ir mokėjimo trukmę, paraiškų pateikimo, ekspertų komisijos sudarymo ir darbo organizavimo, stipendijos skyrimo, mokėjimo ir atsiskaitymo už jas tvarką.

2. Klaipėdos aukštosios mokyklos – visos Klaipėdoje registruotos aukštosios mokyklos bei kitų miestų aukštųjų mokyklų padaliniai (filialai).

3. Stipendijos mokamos iš Klaipėdos miesto savivaldybės (toliau – Savivaldybė) biudžeto asignavimų.

4. Gauti stipendijas turi teisę pilnamečiai Klaipėdos aukštųjų mokyklų I kurso studentai (toliau – studentai), studijuojantys Klaipėdos aukštosiose mokyklose ir atitinkantys gabių ir talentingų 1 kurso studentų, kurie pretenduoja gauti Klaipėdos miesto savivaldybės stipendijas, atrankos kriterijus (toliau – kriterijai) (priedas).

**II SKYRIUS**

**STIPENDIJŲ DYDIS, SKAIČIUS IR MOKĖJIMO TRUKMĖ**

5. Stipendijos dydis vienam studentui – 100 eurų per 1 mėnesį.

6. Galimas stipendijų skaičius per vienus biudžetinius metus – 40.

7. Stipendijų mokėjimo trukmė – 10 mėn. (nuo einamųjų biudžetinių metų rugsėjo 1 d. iki kitų biudžetinių metų birželio 30 d.).

**III SKYRIUS**

**PARAIŠKŲ PATEIKIMAS**

8. Paraiškas turi teisę teikti būsimi studentai (toliau – pareiškėjai).

9. Paraiškos stipendijai gauti (toliau – paraiškos) pagal Savivaldybės administracijos direktoriaus įsakymu patvirtintą formą priimamos paskelbus apie jų priėmimą Savivaldybės interneto svetainėje www.klaipeda.lt, spaudoje ir el. paštu informavus visų Klaipėdos aukštųjų mokyklų vadovus.

10. Už paraiškų priėmimo paskelbimą ir visą su stipendijų skyrimu susijusios informacijos teikimą atsakingas Savivaldybės administracijos jaunimo reikalų koordinatorius (toliau – jaunimo reikalų koordinatorius).

11. Skelbime dėl paraiškų teikimo nurodoma:

11.1. paraiškų pateikimo terminas;

11.2. paraiškas priimančio skyriaus adresas, telefonų numeriai ir elektroninio pašto adresai;

11.3. kita su stipendijų skyrimu susijusi informacija.

12. Pareiškėjas kartu su paraiška privalo pateikti dokumentus, kurie patvirtina jo atitiktį kriterijams.

13. Paraiškos siunčiamos paštu (galioja pašto spaude nurodyta data), pristatomos į Savivaldybės administracijos Informavimo ir e. paslaugų skyriaus Vieno langelio ir e. paslaugų poskyrį Liepų g. 11 arba elektroniniu paštu info@klaipeda.lt.

14. Įgaliotas Savivaldybės administracijos struktūrinis padalinys pateiktas ir užregistruotas paraiškas perduoda jaunimo reikalų koordinatoriui.

15. Per 5 darbo dienas nuo paraiškų teikimo termino pabaigos jaunimo reikalų koordinatorius atlieka techninį paraiškų vertinimą.

16. Jaunimo reikalų koordinatorius paraiškų nevertina, jeigu:

16.1. jos pateiktos pasibaigus skelbime nurodytam paraiškų priėmimo laikui;

16.2. pateikti ne visi paraiškoje nurodyti dokumentai.

17. Atlikęs techninį paraiškų vertinimą, per 5 darbo dienas jaunimo reikalų koordinatorius sutikrina pareiškėjų sąrašą su paskelbtu studentų registru ir:

17.1. tas paraiškas, kurių techninis vertinimas yra teigiamas ir pareiškėjai yra studentų registre, perduoda vertinti ekspertų komisijai ir apie tai el. paštu informuoja pareiškėją;

17.2.tas paraiškas, kurios pagal techninį vertinimą buvo įvertintos teigiamai su techniniais trūkumais, perduoda vertinti ekspertų komisijai, prieš tai nurodęs pareiškėjui, kada ir kokius papildomus dokumentus, patvirtinančius arba patikslinančius Paraiškoje pateiktą informaciją, pateikti;

17.3. tas paraiškas, kurių techninis vertinimas teigiamas, tačiau pareiškėjų nėra studentų registre, ekspertų komisijai neperduoda ir apie tai el. paštu informuoja pareiškėją;

17.4. tas paraiškas, kurių techninis vertinimas yra neigiamas, ekspertų komisijai neperduoda ir apie tai el. paštu informuoja pareiškėją.

**IV SKYRIUS**

**EKSPERTŲ KOMISIJOS SUDARYMAS IR DARBO ORGANIZAVIMAS**

18. Pateiktas paraiškas vertina ekspertų komisija (toliau – Komisija).

19. Komisiją sudaro 7 nariai, iš jų 3 –Savivaldybės administracijos darbuotojai, 1 – politinio (asmeninio) pasitikėjimo, 3 – Klaipėdos miesto akademinių reikalų tarybos (toliau – KMART) deleguoti atstovai.

20. Komisija sudaroma Savivaldybės tarybos sprendimu 2 (dvejiems) metams.

21. Komisijos narys gali būti atšauktas Savivaldybės mero teikimu nepasibaigus kadencijai: jam mirus, jo paties prašymu, pažeidus nešališkumo deklaraciją.

22. Komisijos darbą organizuoja jaunimo reikalų koordinatorius, kuris yra ir Komisijos sekretorius.

23. Komisija į posėdžius gali kviesti pareiškėjus.

24. Komisijos posėdžiai yra teisėti, jeigu juose dalyvauja ne mažiau kaip 2/3 (du trečdaliai) Komisijos narių.

**V SKYRIUS**

**PARAIŠKŲ VERTINIMAS**

25. Kiekvienas Komisijos narys prieš pradėdamas paraiškų vertinimą pasirašo nešališkumo deklaraciją.

26. Komisija kasmet vertina pateiktas paraiškas pagal kriterijus (priedas) ir atsižvelgdama į einamųjų metų KMART patvirtintas prioritetines studijų kryptis ir (ar) programas.

27. Vieną paraišką vertina ne mažiau kaip trys ekspertai, užpildydami paraiškų vertinimo formą, patvirtintą Savivaldybės administracijos direktoriaus įsakymu.

28. Ekspertai gautas paraiškas vertina ir savo vertinimus jaunimo reikalų koordinatoriui pateikia per 3 darbo dienas.

29. Jaunimo reikalų koordinatorius per 2 darbo dienas parengia paraiškų vertinimo suvestinę ir perduoda ją Komisijai.

30. Sprendimai dėl stipendijų skyrimo studentams priimami Komisijos posėdyje balsuojant daugumai. Jeigu balsai pasiskirsto po lygiai, galutinį sprendimą lemia Komisijos pirmininko balsas. Komisijos sprendimai įforminami posėdžio protokolais.

31. Komisijos sekretorius apie Komisijos priimtą sprendimą dėl stipendijų skyrimo studentams paskelbia Savivaldybės interneto svetainėje www.klaipeda.lt, el. paštu informuoja laimėtojus ir Klaipėdos aukštųjų mokyklų vadovus.

32. Komisijos protokolas perduodamas Savivaldybės administracijos direktoriui vykdyti.

**VI SKYRIUS**

**STIPENDIJŲ SKYRIMAS IR MOKĖJIMAS**

33. Sprendimą dėl premijos skyrimo įsakymu įteisina Savivaldybės administracijos direktorius

34. Per 10 darbo dienų nuo stipendijų skyrimo įsakymo paskelbimo Savivaldybės administracijos direktorius su studentais pasirašo sutartis pagal Savivaldybės administracijos direktoriaus įsakymu patvirtintą formą.

35. Skirta stipendija studentams pervedama į studento pateiktą asmeninę sąskaitą iki einamojo mėnesio 25 d. kas mėnesį iki kitų metų gegužės mėnesio.

36. Stipendijų mokėjimas nutraukiamas, jeigu:

36.1. stipendijos gavėjas išbraukiamas iš studentų registro;

36.2. stipendijos gavėjas išvyksta studijuoti į kitą miestą;

36.3. stipendijos gavėjas atsisako stipendijos raštu;

36.4. stipendijos gavėjas stipendijai gauti pateikia neteisingus (suklastotus) duomenis (dokumentus);

36.5. studentas yra sustabdęs studijas arba jam suteiktos akademinės atostogos.

37. Jeigu Nuostatų 35 punkte atsiradusi aplinkybė paaiškėja iki einamojo mėnesio 15 d., stipendijos mokėjimas nutraukiamas nuo to mėnesio, jeigu po einamojo mėnesio 15 d., – nuo kito mėnesio.

38. Laiku nepranešus apie Nuostatų 35 punkte nurodytą aplinkybę ar dėl kitų priežasčių permokėtas stipendijų lėšas studentas grąžina Savivaldybei ar ji išieškoma teisės aktų nustatyta tvarka.

39. Atsiradus ar paaiškėjus Nuostatų 35 punkte nurodytai aplinkybei, mokslo ir studijų institucija ir studentas, kuriam skirta stipendija, privalo per 5 darbo dienas apie tai raštu pranešti Savivaldybei ir nurodyti vardą, pavardę, asmens kodą, aplinkybę, jos atsiradimo datą ir pagrindą.

**VII SKYRIUS**

**BAIGIAMOSIOS NUOSTATOS**

40. Asmuo, užpildęs paraišką stipendijai gauti, pasirašo ir sutinka, kad susipažino su šiais Nuostatais. Asmuo patvirtina, kad visa paraiškoje pateikta informacija yra teisinga.

41. Stipendija skiriama ir mokama neatsižvelgiant į kitas asmens gaunamas pinigines išmokas. Asmeniui, kuriam skirta stipendija, teisės aktų nustatyta tvarka gali būti skirta ir kita parama.

42. Ginčai, kylantys dėl stipendijos mokėjimo, sprendžiami Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_